﻿ 1 
 
Comemorarea moşilor, de dinainte de Hristos, până azi  
Ritul zalmoxian al moşilor:  
a.Pentru fiecare răposat în parte 
b.Pentru toţi moşii şi strămoşii 
Cultul zalmoxian dacienesc în comuna Bezdead, jud Dâmboviţa şi în alte 
localităţi, azi, în ţara noastră, Dacia de dintotdeauna. Cult păstrat de către 
cine? De către noi, dacii de dinainte de Hristos, până azi! Şi până mâine şi 
mereu, mereu, până când neamul nostru va ajunge în orizontul civilizaţiei 
divine! 
Se ştie că bisericii nou testamentare i-au trebuit multă vreme, uneori sute de 
ani, până şi-a dobândit rânduielile şi slujbele religioase de azi. Să ni-l închipuim 
pe Sfântul apostol Andrei în mijlocul dacilor. Primit cu dragă inimă şi ascultat. 
La fel Sfântul apostol Filip. La fel a fost şi Sfântul apostol Pavel. Din Tracia până 
în Dacia Pontică şi nord dunăreană, un singur popor, cel dac. Credinţa  la nivelul 
întregului popor dac în  viaţa de după moarte, ajutorul creştin  generalizat în 
contextul sărbătoririi moşilor, era atât de bine trăit de daci, încât, cu tristeţe o 
spunem, nu este egalat nici azi, fie să ne referim doar la Biserica Ortodoxă 
Română. Trăiau sfinţii apostoli ai lui Hristos şi ucenicii acestora într-un mediu 
creştin nu numai primitor, ci impresionant, pregătit pentru primirea lui Hristos. 
Darurile pe care şi le făceau dacii, măncăruri gătite, produse alimentare, 
dulciuri şi fructe. Fără alcool, fără beţii. Toţi creştinii daci erau veseli în aceste 
zile de întâlnire pe planul sufletesc cu moşii şi strămoşii lor. Dar darurile nici pe 
departe nu se  restrângeau la alimente. Şi totul începea după ce creştinele dace 
plecau la temple, unde preoţii săvărşeau actul sfinţitor peste pârga darurilor. 
Trecerea dacilor la religia nou testamentară s-a făcut cu întreaga rânduială a 
sărbătoririi moşilor,  fără să întâmpine nici o oprelişte din partea preoţimii nou 
testamentare, dimpotrivă. Doar că actul sfinţitor îl făceau preoţii nou 
testamentari, desigur în limba dacilor-latina orientală, aşa cum îl făceau şi 
preoţii zalmoxieni. Este de înţeles  că trecerea s-a făcut  în timp, încât e  uşor de 
acceptat că la unele temple oficiau preoţii daci zalmoxieni, la altele preoţii daci 
nou testamentari. Doar aşa se poate înţelege de ce sărbătoririle moşilor s-au 
păstrat până azi. Este uşor de înţeles de ce creştinii daci mergeau cu pârga 
darurilor alimentare pentru moşi, la preoţimea nou testamentară- pentru că 

aşa îi sfătuiau preoţii zalmoxieni, pe măsură ce aceştuia treceau la credinţa în 
Hristos. Mergeau tot la preoţii lor. Azi Biserica Ortodoxă Română are un mare 
tezaur spiritual de martiri şi sfinţi daci din primul mileniu. Că printre misionarii 
nou testamentari au fost şi oameni din alte neamuri este uşor de înţeles, având 
în vedere că fugind din calea persecutorilor, au găsit la preoţimea dacilor şi în 
mijlocul dacilor,  un loc de salvare şi de trai. Nu numai misionarii, ci şi creştinii 
de rând. „Ritul cultic zalmoxian se păstrează în cel hristianic ortodox. În 
continuare voi prezenta câteva repere esenţiale.1.Credinţa în zeul soare al 
dacilor la daco-români a devenit credinţa în  Iisus Hristos-soarele dreptăţii. 
2.Ursătoarele sau ursitoarele.3.Datul la grindă.4. Tăiatul moţului.5. Adusul apei 
la nuntă.6.Primirea miresei de către soacră7.Mort cu lumânare.8.Statul de 
ceară al mortului.9.Stâlpul mortului. 10 Adusul apei pentru cel mort şi 
tămâierea mortului 40 de zile.11. Pomenile (daruri pentru cei morţi). 12. 
Lumânările de ceară ale cultului ortodox creştin”( Pr. Dumitru Bălaşa, De la 
Zalmoxe la Iisus Hristos, Editura „Cuget Românesc”, Bârda, 2005, p. 72). 
A. Ce se dăruieşte pentru răposat? 
După ce trupul încetează să mai fie viu, după ce este înmormântat, încep 
pomenile.  
La cimitir se împart pachete cu colaci, colivă, dulciuri şi alte alimente, aduse în 
coşuri, iar acasă la  mort, masa întinsă, cu meniu bogat. La plecarea de la 
masă, fiecare participant primea şi un pachet, pentru cei de la casa lui, într-o 
strachină-brânză, cârnaţ, carne prăjită, cozonac, colaci, bomboane. În vremile 
noastre,le primeşte într-o farfurie, sau strachină. Se cară apă cu găleata, de la 
fântână, la  trei familii, timp de 40 de zile. La pomana de patruzeci de zile se 
dau îmbrăcăminte şi obiecte de uz casnic-masă, scaune, găleţile cu care s-a 
cărat apa. Se mai dă de pomană  şi un rând sau două de îmbrăcăminte-după 
starea materială a mortului-pantofi, şosete, chiloţi, cămaşă, haină, pantalon, 
căciulă sau pălărie şi altele, noi-nouţe, la un an de la deces.  
Imediat după înmormântare, după ce au fost slujite la biserică, se împart, la 
cimitir, pachete cu colaci, colivă, dulciuri şi alte alimente, aduse în coşuri. Se 
serveşte, lângă mormânt, câte un păhărel de ţuică sau un pahar de vin. Atât. În 
zilele de pomeni nu există petreceri cu alcool, nu există beţii! Obiceiul, care se 
mai poate constata în localităţile rurale mai mici, dar şi-n comunele cu mai 

multe biserici, în cazul acesta avem în vedere parohia respectivă, este ca 
întreaga comunitate să-l conducă pe cel decedat până la mormânt. Iată un cult 
străvechi, de mii de ani, cu înaltă spiritualitate, dincolo de  aspectele vizibile ale 
pomenilor, pe care nu trebuie să-l pierdem. La această sărbătoare a dacilor de 
dintotdeauna ne întâlnim în sufletul nostru cu moşii şi strămoşii noştri şi cu 
preoţii noştri zalmoxieni, cu harul divin, cultivat de aceştia, cu bucuriile şi 
încrederea că în lumea lor cerească din sufletul nostru, vom fi şi noi împreună 
cu ei, atunci când va fi vremea fiecăruia. Cerul era aproape, în sufletele dacilor 
de demult şi dacii erau şi în cer şi pe pământ. Împreună. Sărbătoarea moşilor 
este pentru sufletele celor răposaţi, cu cele necesare vieţii noastre trupeşti şi, 
simbolic, cu un pahar de băutură şi atât, pentrucă mai este ceva, nevăzut, noi 
înşine, statura noastră adevărată, noi înşine, care nu suntem oase şi tendoane, 
ci mentalul, simţămintele noastre, emoţiile, sufletul, comuniunea cu cei dragi 
din viaţa această şi cu cei din lumea spirituală. Aşa, prin acurateţea sărbătoririi 
moşilor, duhovnicească, religioasă, îşi păstrează  neamul dac sănătatea 
sufletească şi fizică, robusteţea, echilibrul, tăria şi calmul şi răbdarea, în vremi 
cu greutăţi, sau de restrişte. Şi preoţii daci zalmoxieni sunt prezenţi în sufletul 
nostru, întru paza rînduielii. Credinţa ne oferă echilibrul necesar. O foarte bună 
pilduire pentru cei tineri, care îndătinaţi de obicei, îl păstrează şi ei în anii 
vieţuirii lor. Credinţa în nemurirea celor decedaţi,  era o stare de spirit a fiecărui 
dac, de comuniune cu cel plecat din trup, cu cei plecaţi, cu moşii şi strămoşii lui. 
O întâlnire de la suflet la suflet, cu tot neamul, din trup şi din nevăzut, din inima 
noastră. Impreună vieţuind. Nu este uimitor că, de moşi, nu se bea-nu se fac 
chefuri, nu este vorba de o petrecere pământească, nici în localuri, nici la 
cimitir, nici acasă?! Este multă pace şi bucurie. Uneori vreun bărbat, la ieşirea 
din cimitir, îi îmbie pe cei care l-au condus pe mort pe ultimul drum cu un pahar 
de ţuică sau vin, la câţi ajunge, ceilalţi, majoritatea, pleacă fără să fi băut alcool, 
dovadă că nu acest aspect este esenţial. 
Primul dar (pomană) se numeşte aburel şi se face la casa mortului. E vorba de 
un meniu bogat, în funcţie şi de starea materială a celui ce a murit. Înainte se 
servea la masă în străchini de pământ, cu linguri de lemn, ciorbe sau supe de 
pasăre. Strachinile de pâmănt, frumoasele şi ecologicele noastre strachini şi 
lingurile de lemn, certifică şi prin ele însele vechimea acestei rânduieli 
sacerdotale zalmoxiene. Urmează neapărat varza. La cei mai bogaţi se făceau şi 
fripturi. Varza, ori simplă, ori cu carne şi mai târziu, cu timpul s-au introdus în 

meniu şi sarmalele. Varza simplă-varză fiartă cu puţină grăsime. Dacă este post-
ciorbă de fasole, scovergi, gogoşi, cozonac. Pe masă există şi băutură, pentru 
închinat  şi de băut un pahar. Cel ce doreşte mai mult, îşi pune singur în pahar, 
dar împresia generală, nerostită, îi este defavorabilă. Se abate de la datină. La 
plecarea de la masă, fiecare participant primeşte şi un pachet, pentru cei de 
acasă, într-o strachină-brânză, cârnaţ, carne prăjită, cozonac, colaci, bomboane. 
În vremile noastre, într-o farfurie, sau strachină. Din an în an, până la şapte ani, 
se fac pomeni, fie acasă la familia mortului-se pune masa,fie că se împart la 
consăteni. Din toate bucatele ce se vor dărui, se ia câte o porţie, în castron, sau 
farfurie, se pun în coş şi se duc, sâmbăta dimineaţa, la biserică. Se slujesc la 
biserică şi la cimitir, la mormînt, la capul mortului. Coşul, de la cimitir, se duce 
acasă, apoi, dacă pomana se face acasă, se pun alimentele pe masă, pentru cei 
invitaţi, dacă nu, darurile pregătite se împart la consăteni (aceasta se numeşte 
pomană împărţită). 
La trei zile de la înmormântare  se face pomana de trei zile, apoi la 9 zile, la trei 
săptămâni, apoi la şase săptămâni, la trei luni, la şase luni, la nouă luni şi la un 
an. Sunt pomenile cele mai importante.  
După şase săptămâni se dau lucruri: masă, scaune, găleţile cu care s-a cărat 
timp de patruzeci de zile apa pentru mort, toate la oamenii mai nevoiaşi, 
neputincioşi, în dificultate. Apa se duce  cel puţin la trei gospodării, femeia care  
duce apa fiind plătită de familia decedatului. A se reţine că aceste rânduieli au 
un caracter permanent,  încât ideea de om sărac este depăşită, omul este 
ajutat să iasă la liman. Oalele de lut, străchinile şi mobilierul din lemn erau 
strict necesare unei familii, cât şi apa pentru persoanele  în vârstă, sau 
bolnave, sau cu unele infirmităţi. Ajutor social permanent  în sânul 
comunităţilor, la nivel parohial . Au reuşit sacerdoţii daci, tot clerul dac, între 
aceştia fiind şi regii, să asigure cu cele strict necesare pe toţi fiii neamului, prin 
aceste rânduieli.  Câţi ne naştem, toţi plecăm din lumea aceasta, dar această 
sărbătoare a atins parametrii ajutorului social eficient, din toată inima, tuturor 
celor care aveau nevoie de el, parametri ne atinşi de nici o ţară din zilele 
noastre, cu tot programul lor de protecţie a celor defavorizaţi, sau bătrâni, azi 
ajutaţi, mâine, că nu sunt bani, expuşi unor mari suferinţe şi chiar mortalităţii. 
Plecarea unui om drag din familie, declanşa, sub forma unei rânduieli 

religioase, prezenţa harică a lui Dumnezeu în sufletul dacilor. Cele divine sunt 
trăite, rostite şi împlinite. Sunt  de la Unul şi Bunul Dumnezeu. 
Şi acum să fim cu luare aminte la cuvintele Domnului nostru Iisus Hristos: 
”Veniţi, binecuvântaţii Tatălui meu, moşteniţi împărăţia  cea pregătită vouă de 
la întemeierea lumii/Căci flămând am fost şi Mi-aţi dat să mânănc; însetat am 
fost şi Mi-aţi dat să beau; străin am fost şi M-aţi primit/Gol am fost şi M-aţi 
îmbrăcat; bolnav am fost şi M-aţi cercetat, în temniţă am fost şi aţi venit la 
Mine” (Matei 25, 34-36). 
Rânduiala moşilor vine din vremile de dinainte de Hristos, împlinind întrutotul 
acestea cerinţele divine. Iar dintre toţi creştinii Bisericii Ortodoxe Române de 
azi, câţi se pot compara, la nivel de comunitate, de parohie, cu creştinii 
ortodocşi zalmoxieni? Ei sunt împlinitori de mii de ani şi continuă să 
împlinească, cu cea mai deplină smerenie şi sfiiciune. Se certifică astfel 
prezenţa lui Dumnezeu în sufletul lor. Tineri care îşi întemeiau o familie şi 
aveau nevoie de ceva sprijin din partea lui Dumnezeu, după alt nume, şi el  
specific limbii noastre, Zalmoxe, erau ajutaţi prin fraţii lor, dacii în mijlocul 
cărora convieţuiau. Apa trebuia cărată, cu găleţile, uneori de la distanţe destul 
de mari, de la  fântâna cea mai apropiată, către oamenii bătrâni sau bolnavi, 
atât pentru ei cât şi pentru animalele pe care le aveau şi vara, dar şi iarna. 
Pentru bătrâni, invalizi, bolnavi, bunici cu copii orfani, văduve în dificultate, cu 
copii, spre orice dac sau familie în dificultate. 
La cimitir, o cracă de măr împodobită cu dulciuri, colacii,  o scară şi o mână din 
cocă coaptă. Scara din cocă simbolizează scara pe care se urcă sufletul la 
Dumnezeu, mâna mortului, cu care sufletul mortului mănâncă ce e în pom . Pe 
creanga de măr sunt şi alte alte figurine din cocă, aşa, capăt, căpeţel, cruci. Se 
mai împodobeşte cu mere şi nuci. Toate sunt legate cu fir roşu de lână sau 
bumbac Să ne reamintim de obicieiul Mărţişorului şi de Moşii de Mărţişor. Se 
mai dă de pomană, după cum am mai spus  şi un rând sau două de 
îmbrăcăminte-după starea materială a mortului-pantofi, şosete, chiloţi, 
cămaşă, haină, pantalon, căciulă sau pălărie şi altele, noi-nouţe, iar la un an de 
la deces, tot aşa se dau-îmbrăcăminte şi obiecte de uz casnic, să aibă sufletul 
mortului pe lumea cealaltă. Ce să aibă? Dragostea cu care am dăruit, dragostea 
cu care am făcut binele în numele său şi dragostea, mulţumirea celui care le 
primeşte! 

Fiindcă cimitirul a fost împărţit pe hreamul familiilor (pe familii-o bucată de 
pământ), familiile înmulţindu-se, a devenit necesar scoaterea mortului după 
minim şapte ani ( se presupune că trupul s-a transformat în ţărână).  Se spală cu 
apă, cu vin şi ulei. Groparii pun oasele într-un sac făcut din pânză şi îl duc la 
biserică, iar cu ducerea mortului care trebuie înmormântat, se duc şi aceste 
osemnite, care au fost în prealabil şi ele slujite de preot şi se pun la picioarele 
celui ce va fi îngropat, înafara cosciugului, apoi se acoperă cu pământ.  
Se impun unele întrebări, unele răspunsuri, unele precizări. A auzit vreun dac, 
pe vreun preot, vorbind de bine  pe cei care păstrează obiceiurile  strămoşeşti, 
de a dărui în numele celui plecat dintre noi, cele necesari pentru o familie, 
pentru cei care au nevoie de aşa ceva?! Nu, în cazul Moşilor, nu! Pentru că este 
obicei păgân! Fiecare înmormântare face parte din rânduiala particulară a 
Moşilor, iar sărbătoarea Moşilor îi cuprinde pe toţi cei răposaţi. Dăruirea 
semenilor în dificultate  este o cerinţă divină! Oricât s-ar zbate  unii preoţi, 
cerând creştinilor care vin dumineca la liturghie, să fie milostivi, să dea bani 
pentru biserică, rodul acestor insistente cereri nu se poate compara cu dăruirea 
nesilită, acceptată, dăruire din suflet, pe care o fac preotului, bisericii, cei din 
familia decedatului, în numele celui plecat în lumea spiritului. Pe care o fac 
semenilor. Despre acest ajutor social, nici o vorbă de încurajare din partea 
Bisericii Ortodoxe Romîne. De parcă l-ar sorti dispariţiei. Mare păcat. Dar dacă 
obiceiul nu a dispărut, ar fi posibil să renască la amplitudinea lui de altădată. 
Spiritul dac are această componentă de binefacere. Şi continuă dacii noştri    
acest obicei sfânt, de mii de ani, de dinainte de Hristos până azi. Iar azi aceste 
obiceiuri religioase străvechi fac parte chiar din rânduielile liturgice de azi ale 
Bisericii Ortodoxe Române. De ce nu a renunţat biserica la ele, dacă sunt 
păgâne? Ele au o componentă de binefacere pentru comunitate , dar şi de 
sprijin financiar pentru Biserică şi pentru preot. Biserica nu se poate lipsi de 
acest obicei. De Moşi şi de Sâmbetele Moşilor, bisericile sunt pline, 
neîncăpătoare. 
 
Moşii-pentru toţi moşii şi strămoşii 
De comemorarea moşilor se oficiază Sfânta Liturghie. 

Sărbătoare tradiţională pe care o pregătesc în special femeile. Adună din timp, 
pentru morţii noi şi  mai vechi şi de dintotdeauna, cele necesare pentru dus la 
biserică şi de împărţit la rude şi la vecini şi la oamenii săraci. Darurile care sunt 
destinate pentru moşi se slujesc la biserică (se sfinţesc) în Sâmbăta Moşilor- la 
începutul primăverii,  vara, toamnă şi iarna- împreună cu o colivă şi prescură şi 
un colac mai mare, care se numeşte căpeţel. Se duc la biserică  într-un  coş, 
destul de mare, de răchită, cu toartă, pe care se pune un şervet cusut  cu 
motive naţionale, uneori, în ultima vreme, un prosop din comerţ, peste 
care se aşează cele necesare, sticlă de vin lângă colivă,  prescură, căpeţel, 
lumânari, tămâie. O parte din coliva de pe fiecare platou  este tăiată 
(luată) de dascăl (de cântăreţ) şi rămâne la biserică. În biserică mai rămân, 
pe lângă colivă, prescura şi căpeţelul. Fiecare femeie merge cu un 
pomelnic în faţa altarului, dându-l preotului, cu o sumă de bani, spre a citi, 
în timpul slujbei, acest pomelnic, cu numele morţilor ei. Separat sunt 
plătiţi dascălul şi clopotarul. După ce se termină slujba, femeile merg la 
cimitir, unde preotul şi dascălul, unul pe o parte a cimitirului, celălalt pe 
cealaltă, vin la fiecare mormânt. Femeile între timp au aprins lumânările, 
la capul celui decedat. Fiecare femeie, lângă mormântul morţilor săi, dă 
sticla cu vinul sfinţit preotului sau dascălului, care, în timp ce se roagă, 
stropesc cu el mormântul. Ajunse acasă, împart la săraci, la vecini şi rude 
cele pregătite în acest scop-colaci, alimente, ouă, dulciuri şi vasul în care 
se pun acestea. Dacă se împart oale de pământ sau străchini, la moşii de 
vară, se leagă de toarta, bucheţele de flori, sau cireşe. În timp ce preotul 
stropeşte mormintele cu vin, clopotul bate încontinuu. Fiecare femeie 
aprinde lumânări la mormântul morţilor săi şi pune flori şi tămâiază. De 
Moşi nu se consumă deloc băuturi alcoolice.  
Moşii zalmoxieni  s-au păstrat până însecolul XIX în toată amplitudinea 
lor-aveau 19 zile tradiţionale-de Crăciun, iarnă, paresimi, Florii, Joi-Mari, 
Paşti, Sângeorge, Ispas, Rusalii, Rusitori, Sânziene, Sân-Petru, Sântilie, 
Schimbarea la faţă, Sânta Maria, Ziua crucii, Sân Medru, de Mărţişor, de 
Corastră (Romulus Vulcănescu, Mitologie română, Editura Academeiei, 1985, 
Bucureşti, p. 217). 

În comuna Bezdead, Moşii din Joia Mare, din săptămâna Patimilor, de 
dinainte de Înviere (de Paşti), deşi Biserica Ortodoxă Română a interzis 
parastasele în această zi, creştinele vin la  biserică după toată Rânduiala 
Moşilor. Preotul a răspuns cu înţelepciune, acestei situaţii: Deşi sunt 
oprite parastasele în această zi, în faţa cucerniciei femeilor şi a tradiţiei 
care se păstrează în comuna noastră, voi face slujba pentru parastase. Cu 
adevărat, părintele a dat dovadă de înţelepciune, altfel ar fi existat 
posibilitatea ca femeile să nu vină la biserică pentru slujba sfinţitoare şi de 
pomenire a celor răposaţi si să meargă direct la cimitir, stropirea cu vin 
făcând-o chiar ele. Şi nu ca o frondă adusă bisericii, nici vorbă, fiind vorba 
doar de împlinirea unor rânduieli religioase din moşi strămoşi. Aşa că 
preotul şi cântăreţul au mers şi la cimitir. Şi nu e singura localitate în care 
se poate constata efortul răbduriu al bisericii de a scoate din istorie 
Pomenirea Moşilor. Aşa s-a procedat şi pentru alte zile tradiţionale ale 
Moşilor. Dar să nu ne pierdem dreapta judecată. Biserica Ortodoxă 
Română are (sau mai avea, vom vedea în continuare) trecut în calendar 
Moşii de iarnă, Moşii de primăvară, Moşii de vară şi Moşii de toamnă. Mai 
sunt şase sâmbete, în dreptul cărora scrie Pomenirea morţilor. Cu alte 
cuvinte Moşii sunt recunoscuţi ca sărbătoare religioasă de patru ori pe an, 
sub numele de Moşi şi încă de şase ori sub denumirea de Pomenirea 
morţilor. Totuşi nu se poate ignora punctul de vedere al Bisericii, că e 
vorba de rânduieli păgâne. Totuşi, tot din sânul bisericii s-a făcut 
precizarea, că e vorba de încreştinarea unor rânduieli păgâne. Păi dacă    
s-au încreştinat, nu mai sunt păgâne! Copiii botezaţi, sunt creştinaţi, 
încreştinaţi, deci nu mai sunt păgâni. Şi oamenii mari, care primesc 
botezul mai târziu. Se impune, cu deplină limpezime, că Sâmbetele 
morţilor (Sâmbetele Moşilor!) şi Moşii de vară, de toamnă şi de iarnă şi de 
primăvară, sunt sărbători creştine în deplina lor manifestare, cu tot 
ritualul lor!  Se reliefează, în acest context, o situaţie sensibilă, pe care 
BOR va trebui să o rezolve, într-un viitor apropiat.  Biserica nou 
testamentară nu îşi avea rânduieli  nici pe vremea apostolilor, nici pe 
vremea urmaşilor acestora, rânduielile religioase formându-se încet, 
vreme de câteva secole. Şi totuşi s-a bucurat de rânduieli, care fac 

deplinătatea Biserici Ortodoxe Române şi azi. Rânduielile religiei dacilor 
de dinainte şi de după Hristos, rânduieli religioase la care participăm şi azi. 
În cadrul lor au oficiat preoţii şi monahii zalmoxieni, în cadrul lor a oficiat 
şi Sfântul  apostol Andrei şi ucenicii şi urmaşii acestora, în cadrul ei a 
oficiat Sfântul apostol Filip şi ucenicii acestuia, la fel Sfântul apostol Pavel 
şi nu numai. Pas cu pas s-au trezit în cadrul unei religii foarte bine 
organizată, în mijlocul creştinilor daci iubitori de Dumnezeu. Această 
organizare şi trăire religioasă au fost suportul de masă al întregului 
fenomen nou testamentar din Balcani, unde populaţia majoritară o 
formau dacii şi din Dacia de azi. A nu se uita că până în secolul al VII-lea şi 
în Balcani trăiam tot noi, dacii, cât şi grecii şi ilirii (înrudiţi cu dacii, dacă nu 
cumva de aceeaşi neam). Şi azi supravieţuim, în număr restrîns, între 
neamurile din Balcani. Toate neamurile migratoare care au intrat în 
Balcani şi şi-au format state, au interzis  liturghia şi şcoala în limba 
noastră. Spre deosebire, la noi, în Dacia,  cei de un neam cu  neamurile din 
Balcani, au liturghia şi şcoala în limba lor maternă. Şi dacă vrem să fim 
cinstiţi şi să rostim adevărul, rânduielile religioase  dacieneşti, strămoşeşti, 
găsite aici de misionarii nou testamentari, au fost şi sunt baza economică 
a bisericii lui Iisus Hristos, înainte şi concomitent cu orice ajutor statal. 
Acest ajutor a fost şi este permanent. E de ajuns să se constate cum e azi, 
apoi a se privi de la sfinţii apostoli, până azi. Preoţii, cântăreţii, clopotarii, 
femeia din pangar, beneficiază, fără comentarii din partea creştinilor, 
pentru că e dar din inimă, de sprijin financiar consistent-plata pentru 
pomeniri, dar şi coliva, prescura, colacul mai mare (căpeţelul). Şi nimeni 
nu a întrebat şi nu întreabă ce se face,  cu atâta colivă, cu atâtea prescuri 
şi cu atâţia colaci, dar nici din partea preotului nu se dă nici o explicaţie. 
Acestă tăcere trebuie respectată, cuprinde în ea adâncimi şi bucurii 
creştine de mare preţ. Este iubire, este dar creştin. Iubirea cere iubire şi 
atât. Mare ţinută au atât femeile, cât şi bărbaţii,  care vine de la educaţia 
religioasă zalmoxiană. Au trecut, de sub îndemnul sacerdoţilor daci 
zalmoxieni, sub ascultarea sacerdoţilor daci nou testamentari, iar darurile 
sunt date  bisericii- aceasta este formată din consăteni, din oamnenii 
parohiei, din familiile parohiei,  inclusiv a preotului. Şi nici sub aspect 

financiar nu există nici o persoană care să bombăne. Bombănelile au loc, 
avem în vedere aspectul financiar, în legătură cu toate celelalte rânduieli 
ale bisericii, fie generale, fie locale. Şi cu toate acestea, nu s-a auzit la o 
predică, vreun preot, să spună cuvinte de laudă pentru rânduiala moşilor, 
pentru comportarea creştinilor faţă de biserică şi faţă de semeni, în 
sâmbetele moşilor (morţilor)-şi de Moşi, să spună cuvinte de laudă 
pentru  ajutorul social consistent şi permanent pentru comunitate. De 
ce? Pentru că sunt sărbători păgâne. Dacă sunt păgâne de ce mai sunt 
tolerate în biserica  nou testamentară?! Sunt sărbători încreştinate, deci 
nu mai sunt păgâne. Dar nici în această situaţie, de facto, nici un cuvânt 
de laudă, de preţuire, de îndemn să se continue tot aşa. Ca şi cum nici nu 
ar exista! Cei grăbiţi şi superficiali, citind aceste rânduri, poate că vor vorbi 
câte şi mai câte despre preoţi, încercând să le ştirbească imaginea publică.  
Dar aceşti guralivi, ce au făcut, dumnealor şi ce fac pentru dăinuirea şi 
mântuirea acestui neam, ca să arunce cu piatra în obrazul preoţilor 
ortodocşi români?! Nu fac altceva decât să se plângă, să vorbească de rău, 
să fie neputincioşi în faţa greutăţilor prin care este încercat neamul şi să 
fie surzi la durerile semenilor. Surd eşti dacă numai le auzi şi nu faci nimic 
pentru a-i ajuta.Preoţii români, preoţii daci de ieri şi de azi,  în sute de ani 
de vremi de restrişte, nu şi-au pierdut speranţa în eliberarea acestui 
neam, în viitorul lui, în mântuirea lui. După sute de ani  de liturghie în 
limba slavonă, introdusă forţat în bisericile dacilor, au reuşit să 
reintroducă limba noastră în biserică  şi şcoli, aşa cum a fost  pe timpul 
religiei zalmoxiene, apoi în timpul Arhiepiscopiei dacilor, adică 
Arhiepiscopia Justiniana Prima, înfiinţată în mileniul întâi şi cum a fost şi în 
prima parte a mileniului al doilea. Da, sunt părinţii acestui neam! Şi ei sunt 
părinţii acestui neam, alături de preoţii zalmoxieni! Continuitatea 
religioasă atestă aşa ceva în mod de netăgăduit. Duhul neamului a avut iar 
prilejul, prin limba noastră naţională, cu bogăţiile creaţiilor moştenite prin 
viu grai, cu acestă limbă, care şi-a reluat locul ei legitim în altarele 
bisericilor din  Dacia, să se manifeste deplin. Aşa, în secolul al XIX-lea apar 
templele vii ale genialităţii Neamului Dac. Ceea ce nu înseamnă că Biserica 
Ortodoxă Română nu mai are de făcut un pas important! Numele dacilor 

pe care   le-au avut dacii noştri din rânduielile zalmoxiene şi din aceleaşi 
rânduieli, trecute la religia nou testamentară, au fost îndepărtate din viaţa 
dacilor, pe timpul dominării greceşti şi sârbeşti şi bulgăreşti şi ruseşti şi 
ungureşti. Nume de creştini daci, doar trecusem la religia nou 
testamentară şi eram botezaţi cu numele părinţilor şi ale moşilor noştri!  
Câţi în Hristos v-aţi botezat, în Hristos v-aţi şi-mbrăcat, aliluia! Şi 
începusem să trăim întru religia nou testamentară cu aproximativ o mie 
de ani înainte de a se fi creştinat neamurile pomenite mai înainte. Direcţia 
oprimatoare împotriva dacilor au dat-o grecii, direcţie preluată şi 
continuată împreună cu grecii, de bulgari, sârbi, ruşi, ucrainieni şi unguri. 
Şi ce este mai grav şi de neuitat este că şi grecii, ca dacii, aveau  tot  
aproximativ o mie de ani întru Noul Testament, până la creştinarea celor 
care li s-au alăturat la o campanie  total necreştinească împotriva dacilor. 
Azi, când întrebi un preot ortodox român, de ce nu  acceptă ca fiii 
neamului dac să fie botezaţi cu numele strămoşilor daci, îţi răspunde că 
sunt nume păgâne. Nu este adevărat, acest răspuns este incorect şi 
inexact. Aşa ceva se ştie, la nivelul întregii ierarhii româneşti, dar şi a 
preoţilor mai atenţi la istoria Bisericii Ortodoxe Române şi a celei 
universale. Continuând întrebarea de ce numele de la botez sunt fie de 
origină slavă, fie greceşti, ni se mai răspunde că numele acestea sunt de 
sfinţi. Păi dacă neamurile din jurul nostru s-au creştinat la sute de ani 
după noi, înseamnă că până la creştinare au avut numele lor „păgâne”, 
apoi unele au devenit nume de sfinţi. Noi am avut numele noastre de 
daci. A fost corect să se şteargă numele părinţilor şi bunicilor noştriu din 
memoria colectivă şi personală a neamului nostru? Dar şi noi, dacii de azi, 
purtători de nume strămoşeşti, putem ajunge sfinţi şi deci numele dacilor 
pot deveni nume de sfinţi. Şi am avut sfinţi daci în primul mileniu-Biserica 
Ortodoxă Română a început să-i canonizeze- foarte bine. Deci şi acestă 
împotrivire la numele de demult ale dacilor noştri e de respins. Că numele 
de botez sunt vechi şi nou testamentare? Numai nou şi vechi 
testamenare? Noi nu avem nimic împotriva numelor pe care le avem azi, 
dar cerem, până nu e prea târziu, să nu ni se mai refuze numele 
strămoşilor noştri daci. Continuitatea noastră multimilenară  este la 

vederea zilei prin rânduielile Moşilor. Satele în vremile cele de demult 
ascultau de un moş, mai multe, de un jude, de unde şi denumirea de 
judeţ. Ţara toată era şi este moşia tuturor dacilor şi a moşilor şi 
strămoşilor noştri, adică moşia noastră de dintotdeauna şi pentru 
totdeauna. Orice formă de uzurpare, de înstrăinare a acestei moşteniri, va 
fi anulată. Şi prin nume se evidenţiază continuitatea unui neam.  Să avem 
în vedere, spre exemplu, numele regelui dac Dromihete-faptele lui de 
creştin zalmoxian nu ştim să fie echivalate sau întrecute de cineva din 
Vechiul Testament Iudaic. Aşteptăm exemple din aceste două milenii 
creştine, spre a fi comparate cu cele ale lui Dromihete. Dromihete îşi are 
un loc de cinste în panteonul religiei zalmoxiene, dar şi-ar avea un loc  şi în  
creştinismul nou testamentar românesc de până acum- şi suntem în cel de 
al treielea mileniu-un loc fie doar ca pomenire şi preţuire. Dar iar se poate 
ajunge la un impas, aşa ceva ar însemna, ceea ce Biserica Ortodoxă 
Română respinge, că rânduiele cultului zalmoxian ar fi avute în vedere ca 
un Vechi Testament Dac, faţă de Noul Testament şi faţă de Vechiul 
Testament Iudaic. Dar ele sunt de facto aşa ceva!  Pogorârea Sfântului 
Duh (Cincizecimea, Rusaliile) sunt a doua mare sărbătoare religioasă după 
cea de  Paşti. Amplitudinea ei se datorează şi Moşilor de vară, sărbătoare 
care precede Dumineca Rusaliilor. Lui Petrache Lupu, de la Maglavit, 
Duhul lui Dumnezeu i s-a arătat ca un Moş strălucind, cu barba albă, 
argintie, acoperindu-l până la pământ, ca o bundă ciobănească, în vinerea 
de dinaintea Rusaliilor. Să fim cu luare aminte la renuţarea denumirii de 
Sâmbăta Moşilor şi înlocuirea ei cu denumirea de Sâmbăta Morţilor. Prin 
numele de Moşi, ni se adevereşte credinţa noastră zalmoxiană în 
nemurirea sufletelor, în continuarea personalităţii umane în lumea 
cerească. Moşii şi strămoşii dacilor erau şi sunt mereu vii. Regăseau 
încredinţarea lor în Noul Testament: „Dumnezeu deci nu este Dumnezeul  
morţilor, ci al viilor, căci toţi trăiesc în El”(Luca 20, 38). Să nu ne facem că 
nu ştim, Biserica în planul ei de a scoate din memoria oamenilor vechea 
religie, a suprapus sărbătorile nou testamentare peste cele de dinaintea 
lor, din religia zalmoxiană. Tendinţa de a reduce, progresiv, de a scoate 
sărbătoarea Moşilor din actualitate, este uşor de constatat. S-a ajuns la 
 13 
 
patru Moşi?  De iarnă, de primăvară , de vară şi de toamnă? Oare?  Se 
observă , în unele calendare ale BOR că mai sunt trecute  doar trei,  iar în 
altele, două. Ştim că BOR este îngrijorată  de atenţia tot mai mare care se 
acordă în ultima vreme religiei zalmoxiene. Nu credem că în actualele 
circumstanţe mai poate dispărea vreuna din cele patru sărbători ale 
moşilor. Se doreşte scoaterea Moşilor din Postul Paştelui? Aşa reiese, 
având în vedere că în sâmbetele din post sunt trecute în calendar 
Sâmbăta morţilor. Deci pomenirea morţilor se face, nu şi pomenirea lor în 
cadrul Moşilor. Sărbătoarea Moşilor este încreştinată, creştinele merg la 
Biserica Ortodoxă Română pentru sfinţirea darurilor şi pomenirea moşilor, 
iar aceştia, părinţii şi bunicii lor (moşii lor) au fost botezaţi în cadrul 
Bisericii Ortodoxe Române.  Dar moşii şi strămoşii noştri daci botezaţi în 
religia nou testamentară, prezenţi în Bisericile nou testamentare, care 
funcţionau în bisericile zalmoxiene, în cadrul rânduielilor religioase 
zalmoxine ? Cu timpul unele din cele zalmoxiene continuând să existe în 
cadrul  Bisericii Ortodoxe Române, până azi.  Să nu ne mai amintim nimic 
de moşii noştri daci zalmoxieni, atât de lăudaţi pentru bunăvoinţa cu care 
i-a primit pe apostoli, şi pe creştinii prigoniţi? L-am primit cu inimă bună 
pe Sfântul apostol Andrei. Când a plecat de la noi şi a ajuns între greci, a 
fost răstignit. Aşa e, sărbătoarea Moşilor nu poate fi desprinsă nici de 
moşii şi strămoşii noştri zalmoxieni. Moşii, fericită dovadă de continuitate 
în Dacia noastră eternă, de dinainte de Hristos până azi. Am înfruntat mari 
adversităţi ale istoriei, vom trece şi prin altele, dar vom fi aici, pe 
pământrul moşilor şi strămoşilor noştri, dăinuind mereu, cu ei, în sufletul 
nostru.  
Gheorghe Gavrilă Copil 
 
 
